ከህዳሴው ግድብ ግርጌ  የሚደመጡ እውነታዎች
የሕዝብ ተወካዮች ምክር ቤት ከሰሞኑ ባካሄደው ስብሰባ የህዳሴውን ግድብ አስመልክቶ ከምክር ቤቱ አባላት የቀረቡ ጥያቄ አዘል ትችቶች ብዙዎችን አነጋግረዋል። ‹‹ማን ይናገር የነበረ፤ ማን ያርዳ የቀበረ›› እንዲሉ በግድቡ ሥራ ላይ የተሰማሩ ባለሙያዎች በጉዳዩ ዙሪያ ያላቸውን አስተያየት ለመቃኘት ሞከርን። 
ኢንጂነር አብርሃም ሽፈራው ይባላል፤ በህዳሴው ግድብ ተቀጥሮ ከአምስት ዓመታት በላይ ሰርቷል። የኃይድሮሊክ ሰቲል ስትራክቸር ሥራዎችን የጥራት ደረጃ በመፈተሽ የማረጋገጥ ሥራ እንደሚሰራ ይናገራል። በህዳሴው ግድብ ግንባታ ላይ ተሳታፊ በመሆን ሙያዊ አሻራውን በማስቀመጡም ደስተኛ ነው። የህዳሴው ግድብ ቀደም ሲል በተገቢው መንገድ ባለመመራቱ በአንዳንድ ቦታዎች ላይ የጥራት ችግር እንደነበረበትና ሥራውም ሲጓተት እንደነበር ያስታውሳል። 
ከሪፎርሙ በኋላ ችግሮች እየታዩ ማስተካከያ እንደተደረገባቸውና ሥራውም እየተፋጠነ መሆኑን ያስረዳል። በቅርቡ በተወካዮች ምክር ቤት አባላት የህዳሴውን ግድብ አስመልክቶ የተሰጡ አስተያየቶች እንዳስገረሙት ይናገራል። እንደ ኢንጂነሩ አገላለጽ ስለግድቡ መናገር የሚችለው በቅርበት የሚከታተለውና በቦታው የሚሰራ ሰው ነው ።
ኢንጂነር አብርሃም ‹‹ማየት ማመን ነው ይላል›› በአምስት ዓመት ውስጥ ያልተሰሩ ሥራዎች በአንድ ዓመት ስለመሰራታቸው ከእርሱ በላይ ምስክር መሆን የሚችል እንደሌለ ይናገራል። ይልቁንም ለፖለቲካ ትርፍ ሲባል ያልተገባ ንግግር ማድረግ ቀን ከሌት የሚተጉ ሠራተኞችን አመድ አፋሽ እንዳያደርግ መጠንቀቅ ያስፈልጋል ይላል። 
አሁን የህዳሴው ግድብ ሥራ ተፋጥኖ ውሃ ለመያዝ በሚያስችል ቁመና ላይ ሲገኝ ተሸጧል የሚል አስተያየት መሰጠቱ ኃላፊነት የጎደለው ንግግር ነው። ከቀን ሠራተኛ እስከ ከፍተኛ ባለሙያ ብዙ ችግሮችን ተጋፍጠው የሚገነቡት ግድቡ የኢትዮጵያ ተስፋ እንደሆነ በማመን ነው። 
ህዳሴው ግድብ የአንድነት መገለጫ እንጂ ልዩነትን ማጉያ መሆን አይችልም። ሰዎች የተለያየ ፖለቲካዊ አስተሳሰብ ቢኖራቸው እንኳ በህዳሴው ግድብ ላይ ተመሳሳይ አቋም በመያዝ ኢትዮጵያን ወደ ተሻለ ደረጃ ማሻገር እንደሚኖርባቸው ይመክራል። 
ወጣት ዋለልኝ አስራት በሲኒየር በያጅነት በህዳሴው ግድብ ግንባታ ላይ ከተሰማሩ ኢትዮጵያውያን አንዱ ነው። ዋለልኝ ትልልቅ የውሃ ማስተላለፊያ ቱቦዎች ላይ የሚገጠመውን በር በመበየድ ሥራ ላይ ተሰማርቷል። በህዳሴው ግድብ ግንባታ ላይ ተሳታፊ መሆኑ ትልቅ ደስታ እንደፈጠረለት ይናገራል። ስሙን በዚህ የታሪክ ማህደር ላይ ማስፈሩንም ሀገራዊ አደራንና ኃላፊነትን እንደመወጣት ይቆጥረዋል። 
ከ2006 ዓ.ም ጀምሮ በህዳሴው ግድብ መስራት እንደጀመረ የሚናገረው ዋለልኝ ባለፉት ሁለት ዓመታት የግድቡ ግንባታ እንደተፋጠነ ይናራል። ከሰሞኑ ጠቅላይ ሚኒስትር አብይ አህመድ ግድቡን በተመለከተ ከምክር ቤቱ አባላት ለተነሱ ጥያቄዎች የሰጡትን ማብራሪያ በትኩረት እንደተከታተለውና የሰጡት ምላሽም ተገቢ እንደነበር ይገልጻል። 
ሜቴክ በነበረበት የአቅም ውሱንነት ምክንያት በሚሰራቸው ሥራዎች የህዳሴው ግድብ ግንባታ ይጓተት እንደነበር ያስታውሳል። አዲሱ የለውጥ አመራር ወደ ሥልጣን ከመጣና የሜቴክ ተቋራጭነት ካበቃ ወዲህ የህዳሴው ግድብ በአስገራሚ ፍጥነት እየተጓዘ መሆኑን ያስረዳል። 
በሜቴክ በኩል የተፈጠሩ ችግሮችን ለመቅረፍ በርካታ የማስተካከያ ሥራዎች መሰራታቸውን ይገልጻል። በተለይም በግብዓት አቅርቦትና በአመራር ላይ የተደረጉ ለውጦች ለውጤታማነቱ ቁልፍ ሚና የነበራቸው ናቸው። ይህ ከፍተኛ የሀገር ሀብት የፈሰሰበትን ግድብ ስህተቱን አርሞ ለተፈለገለት ዓላማ እንዲበቃ ማድረግ የሚያስመሰግን እንጂ የሚያስተች ሊሆን አይገባም። 
እንደ ዋለልኝ አገላለጽ በዘንድሮው ዓመት መጨረሻ ግድቡ ውሃ ለመያዝ እንዲዘጋጅ ያደረገው የተደረገው ለውጥ ነው። ለግድቡ የተሰጠው ትኩረትና የተደረገው ለውጥ ሊደገፍ እንጂ ሊነቀፍ አይገባም። የህዳሴው ግድብ በመጪዋ ኢትዮጵያ ላይ የሚንቦጎቦግ ጸዳል ማብራት የጀመረው አሁን ነው። ዛሬ ላይ ተስፋው ከቡቃያነት ወደ አበባነት፤ ከአበባነትም ወደ ፍሬነት እየተለወጠ ነው።
አዲስ ዘመን ሰኔ 8/2012ኢያሱ መሰለ